**ANUNȚ**

**privind recrutarea de membri în Comitetul de analiză socio-economică al Agentiei Europene a Chimicalelor (ECHA)**

Comitetul de analiză socio-economică (SEAC) **caută** **specialiști** care să fie nominalizați în domeniile:

• economie (reglementare, sector public, mediu și/sau economia mediului şi/sau sănătății);

• inginerie chimică (înlocuirea substanțelor periculoase și analiza fezabilității tehnice a alternativelor).

**Persoanele eligibile interesate trebuie să completeze grila de expertiză, un CV în format Europass și o declarație de interese și să le transmită la Ministerul Mediului, Apelor şi Pădurilor pe adresa chimicale@mmediu.ro**

**Nivelul de expertiză necesar membrilor SEAC**

Regulamentul REACH precizează că membrii comitetelor trebuie să posede calificările necesare pentru a le permite să îndeplinească sarcinile impuse.

***Domenii cheie de expertiză necesare***

Cele trei domenii cheie de expertiză de specialitate cerute de comitet sunt:

• **Economia**, în special reglementarea, sectorul public, economia mediului şi/sau sănătății;

• **Metodologii** care analizează costurile și beneficiile reglementării, inclusiv analiza fezabilității tehnice a alternativelor și a costurilor acestora;

• **Cunoștințe** despre substituție și substanțe cu risc ridicat de îngrijorare, cum ar fi SVHC.

În pregătirea pentru lucrările viitoare privind reglementarea bateriilor, expertiza tehnică în diferite tipuri de tehnologii pentru baterii ar fi, de asemenea, un avantaj.

Fiecare dintre membrii SEAC trebuie să posede expertiza și abilitățile de limbă engleză necesare pentru a participa activ la redactarea, comentarea și discutarea opiniilor cu privire la propunerile de restricții și cererile de autorizare.

***Condiții de lucru pentru membrii SEAC***

Prin articolul 85 alineatul (6) din Regulamentul REACH, statele membre sunt obligate să sprijine membrii SEAC, oferindu-le resurse științifice și tehnice adecvate. Este necesar un **angajament de 50% din timp** din partea tuturor membrilor SEAC care își împărtășesc responsabilitățile, care includ acționarea în calitate de co-raportori ai dosarelor, contribuția la discuțiile din cadrul comitetului cu comentarii în timp util (atât în scris, ca răspuns la consultările privind opiniile și alte documente cat și verbal în timpul plenurilor) și participarea la alte activități SEAC, cum ar fi grupurile de lucru.

Reuniunile SEAC au loc de patru ori pe an, de obicei timp de până la 2 săptămâni, iar datele provizorii sunt publicate pe paginile comitetului de pe site-ul web ECHA cu cel puțin un an înainte. Numărul real și durata ședințelor vor depinde în mod firesc de volumul de muncă al comitetului. O parte din reuniunile SEAC se vor desfășura în persoană, o proporție semnificativă având loc online.

Având în vedere cele de mai sus, se estimează că membrul SEAC ar trebui să se aștepte să lucreze cu jumătate de normă pe probleme legate de SEAC în următorii trei ani.

*Rambursare cheltuieli*

Atunci când participă personal la întâlniri, ECHA rambursează cheltuielile de călătorie și cazare și plătește o indemnizație de subzistență membrilor. În conformitate cu orientările stabilite de Consiliul de administrație (MB/41/2020), ECHA plătește o remuneratie raportorului și coraportorului, după cum este necesar, pentru activitatea finalizată.

**INFORMAȚII SUPLIMENTARE**

Comitetul pentru Analiză Socio-economică (SEAC) al Agenției Europene pentru Produse Chimice (ECHA) joacă un **rol important** în procesele cheie ale Regulamentului REACH privind restricțiile și autorizațiile iar din 2024, reglementările privind bateriile și bateriile uzate. În plus, **emite avize** cu privire la orice alte aspecte care decurg din funcționarea REACH referitoare la impactul socio-economic al unei eventuale acțiuni legislative asupra substanțelor.

*Componența, rolul și sarcinile Comitetului de analiză socio-economică*

Pe baza nominalizărilor din partea statelor membre și a națiunilor SEE-AELS, Consiliul de administrație al ECHA numește membrii SEAC. În acest moment sunt 31 de membri. Pe lângă membrii, SEAC poate co-opta până la cinci membri suplimentari.

În conformitate cu articolul 77 alineatul (1) din Regulamentul REACH, sarcina ECHA este de a oferi cea mai bună consiliere științifică și tehnică posibilă cu privire la problemele legate de substanțele chimice. Comitetele ECHA (RAC, SEAC și MSC) reprezintă o parte esențială a bunei funcționări a Regulamentului REACH. Sarcinile SEAC sunt descrise în REACH la articolul 76 alineatul (1) litera (d).

SEAC formulează un aviz ECHA cu privire la următoarele:

• **Autorizare**: evaluarea factorilor socio-economici referitori la cererile de autorizare, cât şi disponibilitatea şi fezabilitatea tehnică şi economică a alternativelor;

• **Restricții**: evaluarea restricțiilor propuse în conformitate cu Regulamentul REACH și cu cel privind bateriile și impactul lor socio-economic.

Directorul executiv al ECHA poate solicita SEAC să elaboreze un aviz cu privire la orice alte aspecte referitoare la siguranța substanțelor în sine, în preparate sau în articole [articolul 77 alineatul (3) literele (b) și (c)].

**Proceduri de lucru**

Există termene fixe și scurte pentru transmiterea avizelor SEAC și, în consecință, comitetul va fi sub presiunea timpului pentru a-și exprima opiniile.

Articolul 87 alineatul (1) prevede că acest comitet numește unul dintre membrii săi ca raportor pentru a-și elabora avizele. În plus, poate fi numit şi un coraportor.

SEAC este prezidat de un membru al personalului ECHA, doamna Maria Ottati și este susținut de un secretariat al comitetului oferit de ECHA.